NARIADENIE KOMISIE (ES) č. 661/2006
z 28. apríla 2006,
ktorým sa ustanovuje výnimka z nariadenia (ES) č. 312/2001, ktorým sa ustanovujú podrobné pravidlá uplatňovania pri dovoze olivového oleja s pôvodom v Tunisku, pokiaľ ide o mesačné limity na obdobie od 1. mája 2006 do 31. októbra 2006
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2000/822/ES z 22. decembra 2000 o uzatvorení Dohody vo forme výmeny listov medzi Európskym spoločenstvom a Tuniskou republikou o vzájomných liberalizačných opatreniach a zmenách a doplnkoch poľnohospodárskych protokolov k Dohode o pridružení medzi ES a Tuniskom (1),
so zreteľom na nariadenie Rady (ES) č. 865/2004 z 29. apríla 2004 o spoločnej organizácii trhu s olivovým olejom a stolovými olivami, ktorým sa mení a dopĺňa nariadenie (EHS) č. 827/68 (2),
keďže:
(1)
Článkom 1 ods. 2 nariadenia Komisie (ES) č. 312/2001 (3) sa ustanovujú mesačné limity na množstvá olivového oleja, pre ktoré možno vydať dovozné povolenia v rámci kvóty ustanovenej v ods. 1 uvedeného článku.
(2)
Hospodársky rok 2005/2006 sa v Spoločenstve vyznačuje slabou produkciou olivového oleja, čo spôsobuje problémy so zásobovaním. V záujme uľahčenia zásobovania trhu Spoločenstva olivovým olejom je vhodné povoliť od 1. mája 2006 a odchylne od nariadenia (ES) č. 312/2001 vydávanie povolení bez mesačných limitov.
(3)
Opatrenia ustanovené v tomto nariadení sú v súlade so stanoviskom Riadiaceho výboru pre olivový olej a stolové olivy,
PRIJALA TOTO NARIADENIE:
Článok 1
Odchylne od článku 1 ods. 2 prvého pododseku štvrtej zarážky nariadenia (ES) č. 312/2001 sa na obdobie od 1. mája 2006 do 31. októbra 2006 povoľuje vydávanie povolení bez mesačných limitov.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. mája 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. apríla 2006